Af hverju loga svona miklir gróðureldar í Ástralíu ? Frá haustinu 2019 og fram að því að þetta er skrifað snemma í janúar 2020 hafa geisað miklir gróðureldar í Ástralíu . Ásæður þess að eldarnir eru svona miklir nú eru bæði nærtækar ( e. proximal ) og fjarrænar ( e. distal ) . Það nærtæka er að fólk kveikir í af slysni eða gáleysi . Ef sina , sprek og lauf á jörðinni er þurrt kviknar auðveldlega í og eldur breiðist út . Ef hvasst er breiðist hann hratt út og erfitt eða vonlaust er að ráða við eldinn . Þegar gróðureldar magnast skapa þeir sinn eiginn vind , glóðir feykjast og kveikja nýja elda , stundum í talsverðri fjarlægð . Eldarnir í Ástralíu eru núna að viðhalda sjálfum sér og breiðast út með þessu móti . Gróðureldar eru vel þekkt fyrirbæri í Ástralíu en umfang þeirra 2019 - 2020 er meira en áður hefur sést . Fjarrænar ástæður fyrir þessum miklu eldum eru þær að nú eru óvenju langvarandi þurrkar í Ástralíu og því er allur gróður þurr og eldfimur . Ekki nóg með það heldur er þurrkasvæðið óvenju víðáttumikið og nær um alla álfuna . Miklir og langvarandi þurrkar eru meðal þeirra atriða sem loftslagsspár gera ráð fyrir að séu fylgifiskar hnattrænnar hlýnunar og því tengja margir ástandið í Ástralíu nú við loftslagsbreytingar . Við þetta má svo bæta að trjátegundirnar sem eru mest áberandi í skógum í suðurhluta Ástralíu og hafa verið kölluð tröllatré á íslensku ( Eucalyptus ) , eru með lauf með miklu innihaldi lífrænnar olíu . Hún ver trén fyrir þurrki en er líka eldfim og því fuðra trjákrónurnar upp þegar eldur kemst í þær . Það gerir illt verra þegar eldurinn kemst í skóglendi . Lauf í svonefndum tröllatrjám , sem eru mest áberandi trén í skógum í suðurhluta Ástralíu , innihalda mikla lífræna olíu . Það gerir trén eldfim . Á heildina litið eru þetta hugsanlega mestu gróðureldar sem um getur . Hins vegar er erfitt að bera þetta saman því oftast er rætt um einstaka elda sem ná yfir mjög stór samfelld svæði . Í Ástralíu núna er ekki um stærri samfelld svæði að ræða en dæmi eru um annars staðar en það eru eldar á mjög mörgum svæðum í einu sem gerir ástandið eins alvarlegt og raun ber vitni . Valdimar Sigurðsson er prófessor við viðskiptadeild Háskólans í Reykjavík og forstöðumaður Rannsóknarseturs HR í markaðsfræði og neytendasálfræði . Rannsóknir Valdimars hafa einkum beinst að neytendahegðun og markaðssetningu á stafrænum miðlum og í verslunarumhverfi tengt matvælum og hollustu .